b"\n_START_ARTICLE_\nSturmgesch\xc3\xbctz III\n_START_SECTION_\nHist\xc3\xb2ria\n_START_PARAGRAPH_\nEl Sturmgesch\xc3\xbctz III sorgeix com una proposta que el llavors coronel Erich von Manstein va enviar al general Ludwig Beck el 1935 en la qual se suggeria que unitats d'artilleria d'assalt (Sturmartillerie) fossin utilitzades per a suport directe a les divisions d'infanteria. Al final, el 15 de juny de 1936, la Daimler-Benz va rebre l'ordre de desenvolupar un vehicle blindant de suport d'infanteria que port\xc3\xa9s una pe\xc3\xa7a d'artilleria de 75\xc2\xa0mm. El can\xc3\xb3 tindria un moviment transversal limitat a un m\xc3\xadnim de 25 graus i estaria muntat en una superestructura tancada que proporcionava protecci\xc3\xb3 a la tripulaci\xc3\xb3. L'altura del vehicle no havia de superar l'altura mitjana d'una persona._NEWLINE_Daimler-Benz va utilitzar el xass\xc3\xads i rodaments del seu disseny recent, el tanc mitj\xc3\xa0 Panzerkampfwagen III, com a base del seu nou vehicle. La fabricaci\xc3\xb3 del prototip va passar a les mans d'Alkett, que va produir cinc exemplars el 1937 de la s\xc3\xa8rie 0 experimental, basades en el Panzer II Ausf. B. Aquests prototips presentaven una superestructura d'acer dol\xc3\xa7 i un can\xc3\xb3 curt Sturmkanone 37 L/24 de 75\xc2\xa0mm._NEWLINE_Com la intenci\xc3\xb3 original del StuG III era de suport en el combat, els primers models anaven equipats amb un can\xc3\xb3 de baixa velocitat StuK 37 L/24 de 75\xc2\xa0mm, que disparava projectils d'alt explosiu. Despr\xc3\xa9s de l'encontre amb els T-34 sovi\xc3\xa8tics, l'StuG III va ser reequipat amb un can\xc3\xb3 d'alta velocitat StuK 40 L/43 de 75\xc2\xa0mm a la primavera de 1942, i posteriorment amb el model L/48, a la tardor d'aquell any._NEWLINE_Els \xc3\xbaltims models del StuG III tenien una metralladora MG34 al buc per augmentar la protecci\xc3\xb3 contra la infanteria enemiga._NEWLINE_El 1944, l'ex\xc3\xa8rcit fin\xc3\xa8s va rebre 59 StuG III d'Alemanya i van ser utilitzats contra la Uni\xc3\xb3 Sovi\xc3\xa8tica. Aquestes unitats van destruir almenys 87 tancs enemics, contra la p\xc3\xa8rdua de nom\xc3\xa9s vuit StuG III (alguns van ser destru\xc3\xafts per la mateixa tripulaci\xc3\xb3 abans d'abandonar el vehicle). Despr\xc3\xa9s de la II Guerra Mundial, la Uni\xc3\xb3 Sovi\xc3\xa8tica va lliurar alguns vehicles capturats a S\xc3\xadria, que van ser utilitzats fins a la d\xc3\xa8cada de 1960.\n_START_SECTION_\nAltres variants\n_START_PARAGRAPH_\nEs van fabricar alguns StuG III amb el xass\xc3\xads del Panzer III per\xc3\xb2 amb el sistema de suspensi\xc3\xb3 del Panzer IV amb la intenci\xc3\xb3 de simplificar les reparaci\xc3\xb3 en el camp de batalla, per\xc3\xb2 no van donar el resultat esperat i el projecte va ser cancel\xc2\xb7lat. Nom\xc3\xa9s es van produir 20 unitats._NEWLINE_El 1942, es va dissenyar una variant del StuG III Ausf. F, amb un ob\xc3\xbas de 105 mm en lloc del can\xc3\xb3 de 75 mm. Aquests nous vehicles designats Sturmhaubitze 42 (o StuH 42, tamb\xc3\xa9 coneguts per la seva designaci\xc3\xb3 de la Wehrmacht Sd.Kfz 142/2) proporcionaven el suport a la infanteria mentre que els models F/8 i G s'utilitzaven en tasques anticarro. El 1943, deu StuG III van ser convertits en StuG I (FLAMM) reempla\xc3\xa7ant l'arma principal per un llan\xc3\xa7aflames. Tanmateix, no existeixen informes que indiquin el seu \xc3\xbas en combat."